钦定古今图书集成/明伦汇编/氏族典/第055卷 > 《廖用贤尚友录》 > 徐邈
## 钦定古今图书集成/明伦汇编/氏族典/第055卷 > 《廖用贤尚友录》 > 徐邈

按《晋书徐邈传》：“邈，东莞姑幕人也。姿性端雅，勤行励
学，博涉多闻，以慎密自居。少与乡人臧寿齐名。孝武
帝招延儒学之士，谢安举以应选，补中书舍人，迁散
骑常侍，犹处西省，前后十年，每被顾问，辄有献替，多
所匡益，甚见宠待。及谢安薨，论者或有异同，邈固劝
中书令王献之奏加殊礼，仍崇进谢石为尚书令，元”
为徐州，邈转祠部郎中。上南北郊、宗庙迭毁《礼》，皆有
证据。迁中书侍郎，转掌纶诏，帝甚亲昵之。初，范甯与
邈皆为帝所任，使共补朝廷之阙。甯才素高而措心
正直，遂为王国宝所谗，出远郡。邈孤宦易危，而无敢
排彊族，乃为自安之计。会帝颇疏会稽王道子，邈欲
和协之，从容言于帝，帝纳焉。时皇太子尚幼，帝甚锺
心，文武之选，皆一时之俊。以邈为前卫率，领本郡大
中正，授太子经。邈虽在东宫，犹朝夕入见，参综朝政，
修饰文诏，拾遗补阙，劬劳左右。帝嘉其谨密，方之于
金霍，有托重之意。安帝即位，拜骁骑将军。隆安元年，
遭父忧，邈先疾患，因哀毁增笃，不逾年而卒，年五十
四。